«Μας πέταξαν σε μια φυλακή δυο χρόνια για κάτι που δεν έχουμε κάνει. Εκτός από τον Ρουπακιά, οι υπόλοιποι δεν έχουμε σχέση... Κανείς δεν ήθελε να πεθάνει ο Φύσσας. Και στον ίδιο τον Ρουπακιά είπα ”κόψε τον λαιμό σου με αυτό που έκανες”. Η συνείδησή μου είναι πολύ καθαρή. Δεν έβαλα ποτέ κανέναν να σκοτώσει». Ο πυρηνάρχης της Νίκαιας, Γιώργος Πατέλης, βρίσκεται ενώπιον του Τριμελούς Εφετείου Κακουργημάτων απολογούμενος στη δίκη της Χρυσής Αυγής για τον επιτελικό ρόλο που του αποδίδεται στη δολοφονία του μουσικού Παύλου Φύσσα αλλά και στη δράση της οργάνωσης. Ο κατηγορούμενος, ο οποίος κατά τη δικογραφία είναι ο συνδετικός κρίκος μεταξύ της ηγετικής ομάδας και ειδικότερα του Γιάννη Λαγού με τα μέλη της Τοπικής της Νίκαιας, αρνήθηκε όσα του καταλογίζονται. Ανέφερε, μάλιστα, πως σε πολλά από τα μηνύματα που έστελνε σε μέλη της Τοπικής επικαλείτο από μόνος του τον νυν ευρωβουλευτή, γράφοντας «εντολή Λαγού» για να έχει μεγαλύτερη ανταπόκριση. Ζήτησε, δε, και συγγνώμη από τον συγκατηγορούμενό του. Γιάννη Λαγό: «Θέλω να το πω αυτό και να ζητήσω συγγνώμη από τον κ. Λαγό. Το κάναμε για να έρχεται περισσότερος κόσμος. Πολλές φορές έβαζα μόνος μου το ”εντολή Λαγού” για να έρχονται περισσότεροι. Θέλω να του ζητήσω συγγνώμη». Ο Γιώργος Πατέλης είπε στην απολογία του, όπως και άλλοι συγκατηγορούμενοί του που έχουν προηγηθεί, ότι η ανταλλαγή μηνυμάτων τη νύχτα της δολοφονία του Παύλου Φύσσα σχετίζεται αποκλειστικά με την επικείμενη τότε, ομιλία «του αρχηγού» στη Νίκαια και την κινητοποίηση ώστε να πετάξουν τρικάκια για να συγκεντρωθεί κόσμος. Υποστήριξε ότι ο ίδιος ήταν μέχρι τις 9 το βράδυ της 17ης Σεπτεμβρίου 2013 στα γραφεία της Τοπικής και ότι πήρε τον Ρουπακιά για να πάει να πάρει τα τρικάκια από το Περιστέρι, όπου είχαν κανονίσει να τυπωθούν. Σε ερώτηση της προέδρου πώς βρέθηκαν μέλη της Τοπικής στην καφετέρια Κοράλλι, απάντησε ότι έχει δώσει την εξήγηση ο Γιάννης Άγγος, που είχε περιγράψει «ότι άκουσε τη φωνή της κοπέλας του Φύσσα και κατέβηκε να δει τι έγινε και του είπαν για τον Ρουπακιά». Επίσης, αρνήθηκε κατηγορηματικά ότι «ο Παύλος Φύσσας ήταν στοχοποιημένος από τη Χρυσή Αυγή», υποστηρίζοντας ότι «ούτε η οικογένεια του Φύσσα δεν το λέει αυτό». Σύμφωνα με τον Γιώργο Πατέλη: «Εδώ έχουμε δυο πράγματα: Ένα μήνυμα που έχω στείλει εγώ για τα τρικάκια κι ένα πρόβλημα που αντιμετώπισε ο Άγγος στο Κοράλι. Έχουν πάρει ένα μήνυμα και το έχουν κάνει σημαία. Με έχουν χλευάσει. Λένε ότι έδωσα εντολή για τέτοιο πράγμα. Πάνε να μου βγάλουν ηθική αυτουργία. Μας πέταξαν σε μια φυλακή δυο χρόνια για κάτι που δεν έχουμε κάνει. Εκτός από τον Ρουπακιά, οι υπόλοιποι δεν έχουμε σχέση. Έχουν πειράξει και το μήνυμα που έστειλα. Έχω παιδί. Κανείς δεν ήθελε να πεθάνει ο Φύσσας. Κανείς δεν είχε το δικαίωμα... Η συνείδησή μου είναι πολύ καθαρή. Δεν έβαλα ποτέ κανέναν να σκοτώσει». Κατά τον απολογούμενο, λίγη ώρα μετά τη δολοφονία, ξημερώματα της 18ης Σεπτεμβρίου 2013, του τηλεφώνησε ο Ρουπακιάς λέγοντας του ότι είναι για αναγνώριση στοιχείων. «Ακολούθησαν τηλεφωνήματα που δεν έλεγε ξεκάθαρα τι έχει συμβεί... Στο τέταρτο τηλεφώνημα μου είπε ότι ”έχει γίνει σκηνικό στο Κερατσίνι με Χρυσαυγίτες και αναρχικούς και ότι τον κράτησαν για αναγνώριση. Από τηλεφώνημα του Άγγου έμαθα ότι ο Ρουπακιάς τραυμάτισε κάποιον. Ο Ρουπακιάς αργότερα με πήρε τηλέφωνο και μου είπε τελικά ”μαχαίρωσα άνθρωπο, θέλω δικηγόρο”. Κι εκεί του είπα ”έτσι όπως τα έκανες, κόψε το λαιμό σου”», πρόσθεσε.

- Πρόεδρος: Γιατί πήρε εσάς όταν μαχαίρωσε;

- Κατηγορούμενος: Γιατί ήμουν στην Τοπική.

- Πρόεδρος: Είχε σχέση το μαχαίρωμα με την Τοπική;

- Κατηγορούμενος: Όχι κυρία πρόεδρε. Να με ενημερώσει επειδή ξέρω κόσμο και δικηγόρους, αλλά εγώ δεν το έκανα. Πήρα τη γυναίκα του να της πω ότι τον έχουν στο Τμήμα.

Στην αρχή της απολογία του ο κατηγορούμενος είπε ότι μπήκε στην οργάνωση το 2011 έπειτα από μια τελετή μνήμης για τα Ίμια που παρακολούθησε, η οποία «τον γοήτευσε». Σε ερώτηση της προέδρου τι ήταν το «γοητευτικό» που είδε, ο Πατέλης απάντησε: «Μου άρεσε πολύ αυτό που είδα. Άκουσα αρκετές ομιλίες για πατρίδα και Έλληνες. Είδα ανθρώπους να ψέλνουν το Εθνικό Ύμνο, είδα μια αγκαλιά ανθρώπων».

Όπως σημείωσε ο ίδιος, το 2013 είχε ξεκινήσει πια να εργάζεται ως ασφάλεια στα γραφεία της Χρυσής Αυγής στη Μεσογείων. Εν τω μεταξύ, ο τότε υπεύθυνος της Τοπικής Πειραιά τού πρότεινε να ανοίξει γραφεία στη Νίκαια.

- Πρόεδρος: Έχουμε δει σε φωτογραφίες συγκεκριμένη ενδυμασία. Αυτό γιατί συνέβαινε;

- Κατηγορούμενος: Έχει παρεξηγηθεί πολύ αυτό. Ξεκίνησε με δυο πιτσιρικάδες που είχαν έρθει στην Τοπική. Έγινε μόδα στα γραφεία. Έβλεπες και γυναίκες να ντύνονται έτσι. Πολλές φορές ζητούσα κι εγώ να φοράνε μαύρη μπλούζα αν είχαμε εκδήλωση μνήμης. Κάποια στιγμή όμως έγινε γελοία η μόδα. Ήταν απλά μια μπλούζα της Χρυσής Αυγής κι ένα παντελόνι από κάτω.

- Πρόεδρος: Τι εννοούσαν όταν έλεγαν «τα παιδιά με τα μαύρα»;

- Κατηγορούμενος: Δεν ξέρω. Όλη η Χρυσή Αυγή φορούσε μαύρη μπλούζα. Εμείς είχαμε απλώς και στρατιωτικό παντελόνι.

Σε ερωτήσεις της έδρας για τη Ζώνη του Περάματος, ο κατηγορούμενος απάντησε ότι δεν είχε σχέσεις με την περιοχή και πως είχε πάει σε ομιλία των βουλευτών Λαγού και Παναγιώταρου για να ενισχύσει την παρουσία του κόσμου της οργάνωσης.

Για τη φωτογραφία μελών της Τοπικής να χαιρετούν ναζιστικά με την σημαία των SS σε κατασκήνωση στον ποταμό Νέδα, ο Γιώργος Πατέλης ισχυρίστηκε: «Δεν έχω καμία σχέση με τον ναζισμό. Αυτή τη σημαία μού την έστειλαν μέσω του Κώστα Κορκοβίλη. Τον κάλεσαν στον Περιστέρι και του έδωσαν μια σακούλα με τη σημαία να τη δώσει στον τοπικάρχη του. Είχε ένα σημείωμα η σακούλα που έλεγε ”αυτοί είσαστε”. Εγώ την πήρα τη σακούλα στην κατασκήνωση... Το έκανα για να χλευάσω αυτό που έκαναν. Την ανέβασα στο Facebook τη φωτογραφία...». Συμπλήρωσε, δε, για τον χαιρετισμό τους ότι είναι «αρχαίος ελληνικός χαιρετισμός, το έκανε ο Μεταξάς».

- Πρόεδρος: Άλλοι δεν τον χρησιμοποίησαν αυτόν τον χαιρετισμό;

- Κατηγορούμενος: Ο Χίτλερ αλλά δεν το έκανα για αυτόν τον λόγο.

(με πληροφορίες από ΑΠΕ-ΜΠΕ)